****

**ΕΚΘΕΣΗ ΙΔΕΩΝ**

Η έκθεση ιδεών είναι ένα εκτενές κείμενο (**500-600 λέξεων** **συνήθως**) ,με το οποίο εκθέτουμε /παρουσιάζουμε τις απόψεις μας και τις ιδέες-θέσεις μας γύρω από ένα θέμα σύγχρονου προβληματισμού.

**Δομή :**

Κανονικά αποτελείται από **τρία μέρη**

**α) τον Πρόλογο** (μια παράγραφος) ,

**β) το Κύριο Μέρος ή Αποδεικτικό Υλικό** (ο αριθμός των παραγράφων εξαρτάται από διάφορους παράγοντες που θα εξετάσουμε παρακάτω' συνήθως όμως είναι τρεις ή τέσσερις. Στο Κύριο Μέρος συμπεριλαμβάνονται και οι Επιφυλάξεις και οι Αντιρρήσεις [βλ. παρακάτω]),

**γ) τον Επίλογο** (μια παράγραφος)

Κάθε μέρος της Έκθεσης είναι αυτόνομο ,έχει δηλαδή τους δικούς του κανόνες εφαρμογής κι επεξεργασίας ,αλλά ταυτόχρονα συνδέεται στενά και με τα άλλα μέρη της έκθεσης.

Η δομή της έκθεσης αντιστοιχίζεται με τη δομή της παραγράφου . Δηλαδή ,ο πρόλογος με τη θεματική περίοδο, το κύριο θέμα με τις λεπτομέρειες και ο επίλογος με την πρόταση -κατακλείδα της παραγράφου.

**ΜΕΘΟΔΟΣ ΕΠΕΞΕΡΓΑΣΙΑΣ ΤΟΥ ΘΕΜΑΤΟΣ**

Πριν ξεκινήσουμε την έκθεσή μας ,είναι καλό να εργαστούμε υπομονετικά πάνω στο θέμα που έχει δοθεί προς ανάπτυξη . Ένα τυπικό θέμα έκθεσης λυκείου (σε αντίθεση με τις “περιγραφικές” εκθέσεις του γυμνασίου), αναπτύσσει, αναλύει ή διερευνά μια αφηρημένη έννοια . Για το λόγο αυτό οφείλουμε να επεξεργαστούμε πρώτα το ίδιο το θέμα .

**Η μέθοδος** επεξεργασίας που ακολουθούμε **είναι η αναλυτική**. Δηλαδή ,προσπαθούμε να επισημάνουμε τα επιμέρους στοιχεία που αποτελούν και συνθέτουν το θέμα ,ακολουθώντας τα εξής βήματα

1) Εντοπίζουμε **τη Βασική Έννοια** (Β .Ε) του θέματος ,που αποτελεί τον πυρήνα του θέματος και την καταγράφουμε. Η Βασική Έννοια του θέματος είναι η έννοια γύρω από την οποία «περιστρέφονται» όλες οι ιδέες της Έκθεσης και προέρχεται από το θεματικό κύκλο με τον οποίο σχετίζεται άμεσα ή έμμεσα.

2) Προσπαθούμε να εντοπίσουμε τις **Δευτερεύουσες Έννοιες** (Δ. Ε) που προκύπτουν από το θέμα. Οι Δ. Ε ,είτε βρίσκονται διασκορπισμένες μέσα στο θέμα ως όροι (λέξεις –φράσεις) και το “φωτίζουν”, είτε διασαφηνίζουν τη Β. Ε του. Είναι-κατά κάποιο τρόπο- υποσύνολα της Β. Ε και την επεξηγούν ,τη σχολιάζουν , την αναλύουν ή καθορίζουν την οπτική γωνία πραγμάτευσής της. Τις καταγράφουμε κι αυτές.

3) Καταγράφουμε το **Ζητούμενο ή τα Ζητούμενα** (Ζ) του θέματος. Το Ζ. είναι συχνά διατυπωμένο με ερωτήσεις . Αν όμως δε συμβαίνει αυτό ,προσπαθούμε να το ανακαλύψουμε σκεπτόμενοι λογικά κι εργαζόμενοι με βάση τα δεδομένα του θέματος ή τη Β.Ε και τις Δ.Ε του θέματος.

**Για παράδειγμα** ,ας υποθέσουμε ότι έχουμε να επεξεργαστούμε το ακόλουθο απλό θέμα

Είναι φανερή στις μέρες μας μια τάση άρνησης και αμφισβήτησης των παραδοσιακών αξιών, κυρίως από τους νέους, σε ό,τι αφορά τον τρόπο ζωής. Σχολιάστε την παραπάνω άποψη απαντώντας και στα ακόλουθα ερωτήματα

α)Γιατί, κατά τη γνώμη σας, συμβαίνει αυτό;

β)Μπορεί η παράδοση ν’ αποτελέσει παράγοντα ανανέωσης της ζωής μιας κοινωνίας;

γ)Με ποιο τρόπο θα ήταν δυνατό να γίνει κάτι τέτοιο;

**Μια ενδεικτική επεξεργασία** είναι η εξής

|  |  |  |
| --- | --- | --- |
| **ΒΑΣΙΚΗ ΕΝΝΟΙΑ** | **ΔΕΥΤΕΡΕΥΟΥΣΕΣ ΕΝΝΟΙΕΣ** | **ΖΗΤΟΥΜΕΝΑ** |
| Η αμφισβήτηση των παραδοσιακών αξιών | α)οι παραδόσεις,  β)οι νέοι,  γ)ο σύγχρονος τρόπος ζωής  (κ.ά.) | α)Γιατί οι νέοι κυρίως σήμερα αμφισβητούν τις παραδόσεις;  β)Πώς θα μπορούσε να ανανεωθεί η ζωή μας μέσω της παράδοσης; |

**Παρατηρήσεις**

1.Οι Β.Ε και οι Δ.Ε δεν είναι «μοναδικές» , δεν αποτελούν τις μόνες έννοιες που μπορούν να προκύψουν από ένα θέμα κι επομένως δεν είναι ίδιες για όλους τους μαθητές. Θα πρέπει ωστόσο , να μην προδίδουν το νόημα του θέματος και το βασικό νοηματικό πυρήνα του.

2.Ο αριθμός των Δ.Ε και των Ζ. αντιστοιχεί κανονικά στον αριθμό των παραγράφων που συμπεριλαμβάνονται στο Κύριο Μέρος της Έκθεσης.

3.Σε περίπτωση που οι Δ.Ε επικαλύπτουν νοηματικά τα Ζητούμενα ,τότε δεν χρειάζεται τα Ζ. να αναπτυχθούν σε ξεχωριστές παραγράφους , ώστε να μην προκύψει επανάληψη των ίδιων ιδεών μέσα στην ίδια έκθεση.

4.Με την επεξεργασία του θέματος και την καταγραφή των επιμέρους εννοιών και ζητουμένων , πριν να αρχίσουμε τη σύνταξη του κειμένου της Έκθεσης επιτυγχάνουμε τους εξής στόχους :

* Έχουμε από την αρχή καθορίσει τους (νοηματικούς ) άξονες στους οποίους θα κινηθούμε ,για να γράψουμε την έκθεσή μας,
* Έχουμε θέσει σε μια (λογική) σειρά τις ιδέες –έννοιες που θα αναπτύξουμε ,ώστε να δημιουργήσουμε μια στέρεα δομή χωρίς χάσματα ανάμεσα στις παραγράφους και στα μέρη της Έκθεσης,
* Έχουμε δημιουργήσει ένα υποτυπώδες διάγραμμα ,που μας βοηθά να μην επαναλαμβάνουμε τις ίδιες απόψεις και ιδέες ,πράγμα που θεωρείται ιδιαίτερα αρνητικό στοιχείο στην Έκθεση.

**ΕΠΕΞΕΡΓΑΣΙΑ ΤΩΝ ΜΕΡΩΝ ΤΗΣ ΕΚΘΕΣΗΣ**

**Α. Ο ΠΡΟΛΟΓΟΣ**

Ο Πρόλογος αναπτύσσεται σε μια παράγραφο και αποτελεί το εισαγωγικό μέρος της Έκθεσης. Είναι ιδιαίτερα σημαντικό να ξεκινήσουμε με έναν καλό Πρόλογο ,που θα κερδίσει αμέσως το ενδιαφέρον του αναγνώστη / βαθμολογητή.

**Προσοχή** ! Σε αντίθεση με ό,τι συχνά πιστεύεται οι τυποποιημένοι πρόλογοι ,δηλαδή οι πρόλογοι που αρχίζουν πάντοτε με μια συγκεκριμένη φρασεολογία κι έχουν συγκεκριμένη μορφή και έκταση ανεξαρτήτως του θέματος ,πρέπει να αποφεύγονται ,καθώς θεωρούνται αδυναμία του μαθητή να ξεφύγει από προκαθορισμένα πρότυπα. (βλ. Οδηγίες του Παιδαγωγικού Ινστιτούτου για την Έκθεση Ιδεών).

Ο πρόλογος εξυπηρετεί συνήθως τρεις κυρίως στόχους (σύμφωνα και με τα προοίμια των αρχαίων ρητορικών λόγων) :

**1)** Να **ενημερώσει από την πρώτη κιόλας περίοδο για το θέμα της έκθεσης,**

**2)** Να **προκαλέσει το ενδιαφέρον του «αναγνώστη» (βαθμολογητή),**

**3) Να παρουσιάσει από την αρχή τις οπτικές γωνίες (Δ. Ε. ) από τις οποίες θα προσεγγίσει το θέμα που καλείται ν’ αναπτύξει.**

Είναι σημαντικό από την πρώτη παράγραφο της έκθεσης να οριοθετούνται οι στόχοι του  **γράφοντος** , ώστε να διαφαίνονται ξεκάθαρα η μέθοδος που ακολουθεί και η ποιότητα του προβληματισμού του.

**ΜΕΘΟΔΟΙ ΑΝΑΠΤΥΞΗΣ ΤΟΥ ΠΡΟΛΟΓΟΥ**

**1ος Τρόπος Ανάπτυξης του Προλόγου**

* Αναπτύσσουμε τη **Βασική Έννοια** του θέματος στην (πρώτη) Θεματική Περίοδο του προλόγου.
* Κάθε Λεπτομέρεια / Σχόλιο της παραγράφου του προλόγου είναι μια σύντομη ανάπτυξη ή σχολιασμός κάθε **δευτερεύουσας έννοιας** χωριστά.
* Η Πρόταση-Κατακλείδα είναι μια σύντομη και περιεκτική απάντηση στο **ζητούμενο ή στα ζητούμενα** του θέματος της έκθεσης.

**2ος Τρόπος Ανάπτυξης του Προλόγου**

Με βάση την ανάλυση των αριστοτελικών Κοινών Τόπων (βλέπε παρακάτω) μπορούμε να αναπτύξουμε την παράγραφο του προλόγου ακολουθώντας την εξής δομή :

* Η Θεματική Περίοδος του Προλόγου είναι ένας σύντομος Ορισμός της Βασικής Έννοιας του θέματος.
* Οι Λεπτομέρειες / Σχόλια είναι δυνατόν να αναπτυχθούν με Διαίρεση ή Χωροχρονική διεύρυνση ή απλή και σύντομη απαρίθμηση και καταγραφή των Αιτίων της Βασικής Έννοιας.
* Η Πρόταση –Κατακλείδα του Προλόγου είναι μια σύντομη και περιεκτική απάντηση στο Ζητούμενο ή περιλαμβάνει τη σαφή θέση του γράφοντος πάνω στο θέμα (σύμφωνα με τη δομή των Αποδεικτικών Δοκιμίων [βλ. σχολικό βιβλίο σελ. …])

Έτσι : α) εισάγουμε αμέσως τον αναγνώστη στο θέμα που θα μας απασχολήσει ,χωρίς περιττά σχόλια και φλυαρίες, β) θέτουμε εξ αρχής τους στόχους ,δηλαδή τις επιμέρους ιδέες και τις αποδεικτέες έννοιες και απόψεις που θα εκθέσουμε, γ) «κερδίζουμε» την προσοχή του αναγνώστη ,καθώς με τη σαφή θέση μας πάνω στο θέμα , η οποία επιτυγχάνεται με την επιγραμματική απάντηση των ζητουμένων.

**Προσοχή !** Στον Πρόλογο δεν επαναλαμβάνουμε το θέμα και δε χρησιμοποιούμε τις ίδιες λέξεις ή φράσεις του θέματος. Το πιο σημαντικό : δεν επιχειρηματολογούμε, δεν αναπτύσσουμε διεξοδικά τις έννοιες και δεν αιτιολογούμε μια θέση/ άποψη, γιατί αυτό θα γίνει αναλυτικά στο Κύριο Μέρος. Στον Πρόλογο δίνουμε απλά το στίγμα του προβληματισμού μας και προετοιμάζουμε τη διεξοδική ανάπτυξη του θέματος στο Κύριο Μέρος.

**Παραδειγματική επεξεργασία και ανάπτυξη Προλόγου**

**Θέμα :** Κάθε κοινωνία **με τη βοήθεια της παιδείας** προσπαθεί να διαμορφώσει τον τύπο ανθρώπου ,που αυτή **θεωρεί ιδανικό**. Εκτός όμως από την ίδια την **κοινωνία** ,υπάρχουν **κι άλλοι παράγοντες** ,πέρα από τον έλεγχο της ,που κι αυτοί **συμβάλλουν στη διάπλαση της προσωπικότητας.**

α)Ποιοι είναι αυτοί οι παράγοντες και ποιος ο ρόλος τους στη διαμόρφωση της προσωπικότητας του ατόμου;

β)Ποιο πρότυπο ανθρώπου θα θέλατε να προβάλλει η κοινωνία μας και με ποιους τρόπους πιστεύετε ότι θα πετύχαινε το στόχο της;

**ΒΑΣΙΚΗ ΕΝΝΟΙΑ** : Ο ρόλος της κοινωνίας στη διαμόρφωση της προσωπικότητας του ατόμου

**ΔΕΥΤΕΡΕΥΟΥΣΕΣ ΕΝΝΟΙΕΣ:** Η παιδεία - η οικογένεια -το σχολείο - το άτομο -η εποχή - ο ιδανικός άνθρωπος

**ΖΗΤΟΥΜΕΝΟ** : Εκτός από την κοινωνία, ποιοι άλλοι παράγοντες διαμορφώνουν την προσωπικότητα του ατόμου ; Ποιο πρότυπο ανθρώπου θεωρείτε ιδανικό και ποιος πρέπει να είναι ο ρόλος της κοινωνίας στη διαμόρφωση του ;

**Ενδεικτική Ανάπτυξη(Με βάση τον 1ο τρόπο ανάπτυξης)**

Το άτομο είναι αναπόσπαστο μέρος του κοινωνικού συνόλου και τα χαρακτηριστικά της προσωπικότητας του επηρεάζονται άμεσα από αυτό. **[Θ.Π. = Β.Ε]** Η κοινωνία μέσω της παιδείας κυρίως διαπαιδαγωγεί το άτομο ,με σκοπό να το κάνει χρήσιμο μέλος για το σύνολο και να ικανοποιήσει τις ανάγκες της. **[1η Λεπτ. = 1η Δ.Ε]** Παράλληλα, παράγοντες, όπως είναι η οικογένεια ,η προσωπική ιδιοσυγκρασία του ατόμου και οι ιδιαίτερες συνθήκες της εποχής , λειτουργούν συχνά έξω από το προκαθορισμένο κοινωνικό πλαίσιο και παίζουν αποφασιστικό ρόλο στη διάπλαση της προσωπικότητας **.[2η Λεπτ. =2η και 3η Δ.Ε].** Ο ιδανικός τύπος ανθρώπου ,που θα ήθελα να προβάλλει η κοινωνία μου είναι ασφαλώς εκείνος ,που εξυπηρετεί τις ανάγκες της και δημιουργεί τις ευνοϊκές προϋποθέσεις για την επιστημονική ..πολιτιστική και ηθική της εξέλιξη**.[Απάντηση στα Ζητ.]**

**Παρατήρηση :** Δεν είναι απαραίτητο ,βέβαια, κάθε δευτερεύουσα έννοια να αναπτύσσεται σε ξεχωριστή περίοδο-λεπτομέρεια . Περισσότερες έννοιες είναι δυνατόν να αναπτύσσονται σε μια και μόνο περίοδο-λεπτομέρεια.

**Β. ΤΟ ΚΥΡΙΟ ΜΕΡΟΣ/ ΘΕΜΑ**

Το Κύριο Μέρος είναι η ραχοκοκαλιά της Έκθεσης και συγκεντρώνει το Αποδεικτικό Υλικό και τα επιχειρήματά μας. Με δεδομένο ότι συνήθως ζητείται να συντάξουμε ένα αποδεικτικό δοκίμιο , η συγκέντρωση και σωστή διάταξη του υλικού που θα χρησιμοποιήσουμε έχει πρωτεύοντα ρόλο.

**Η ΕΠΕΞΕΡΓΑΣΙΑ ΤΩΝ ΔΕΥΤΕΡΕΥΟΥΣΩΝ ΕΝΝΟΙΩΝ**

Μετά την καταγραφή των Δ.Ε. και του Ζ. επεξεργαζόμαστε και αναλύουμε μια-μια τις δευτερεύουσες έννοιες με τη βοήθεια των αριστοτελικών κοινών τόπων.

**ΟΙ ΑΡΙΣΤΟΤΕΛΙΚΟΙ «ΚΟΙΝΟΙ ΤΟΠΟΙ»**

Κεντρική θέση στην ερωτητική, αλλά και απαντητική φύση της διαλεκτικής κατέχει η έννοια του **ΤΟΠΟΥ**. Ο διαλεκτικός τόπος του Αριστοτέλη είναι ένα δυναμικό πεδίο, που μας εξασφαλίζει άφθονα μέσα για την αντιμετώπιση ενός προβλήματος. **(«Τόπος δι’ ὧν εὑρήσομεν πρός ἕκαστον τῶν προβλημάτων ἐπιχειρεῖν», *Τοπικά, Η 155a***). Ο «τόπος» ανταποκρίνεται στην ανάγκη να βρεθούν επιχειρήματα, δηλαδή στην πρόκληση να αναπτύξουμε ορθολογική επιχειρηματολογία.

**Οι κοινοί τόποι ή κοινά λογικά σημεία**, που δεν είναι τίποτα άλλο από την απλούστευση των αριστοτελικών λογικών **«Κατηγοριών»** (**ουσία, ποσόν, ποιόν, προς τι, πού, πότε, κείσθαι, έχειν, ποιείν και πάσχειν**) είναι αρχέγονα στοιχεία της νόησής μας που ενυπάρχουν στον κάθε άνθρωπο, αλλά αξιοποιούνται διαφορετικά και ανάλογα με τις δυνατότητες του καθενός. Οι κοινοί τόποι έχουν την ικανότητα να διεγείρουν τις σχετικές με το θέμα γνώσεις και εμπειρίες μας και να τις θέτουν στη διάθεση της σκέψης. Η χρησιμοποίηση των κοινών τόπων ισοδυναμεί με έναν αποτελεσματικό εσωτερικό διάλογο ή αυτοδιάλογο, καθώς λειτουργούν, ανάλογα με το συνειδητό χρήστη τους ως **«ταμεία ιδεών»** ή αφορμές για σκέψη και ανάσυρση από τις μνημονικές αποθήκες μας, σχετικών με το θέμα γνώσεων και εμπειριών. Η μέθοδος θυμίζει βέβαια, τη Μαιευτική Μέθοδο του Σωκράτη , με τη διαφορά ότι η διαλεκτική που αναπτύσσεται, αφορά στον ενδιάθετο λόγο (εσωτερικός διάλογος) και εγγράφεται αυτόματα στη μνήμη.

**Σε καθέναν από τους κοινούς τόπους αντιστοιχούν μία ή περισσότερες ερωτηματικές λέξεις ή φράσεις, οι οποίες σε συνδυασμό με την αποδεικτέα θέση αναδεικνύονται σε βασικά ερωτήματα επί του θέματος. Απαντώντας στα ερωτήματα αυτά, παράγουμε υποθεματικές προτάσεις / ιδέες για την ανάπτυξη του θέματος.**

Βέβαια, πρέπει να τονιστεί πως με τη διαδικασία αυτή δεν αποσκοπούμε στο να καταστρώσουμε ένα προκατασκευασμένο μοντέλο για κάθε θέμα. Σε κάποια ερώτηση μπορεί να δοθεί άμεση απάντηση, εάν αυτό κριθεί σκόπιμο, ή μπορεί σε ορισμένες ερωτήσεις οι απαντήσεις να αλληλεπικαλύπτονται ή η σειρά των κοινών τόπων μπορεί να μην ταιριάζει απόλυτα με τον ειρμό της συλλογιστικής μας πορείας, με συνέπεια να χρειαστεί η πρωθύστερη ή η υστερόχρονη απάντηση ενός ερωτήματος.

Συγκεκριμένα, οι κοινοί τόποι, τους οποίους μπορούμε να χρησιμοποιούμε στην παραγωγή κειμένων αποδεικτικού χαρακτήρα, είναι οι παρακάτω:

|  |  |
| --- | --- |
| **ΤΟΠΟΙ** | **ΥΠΟΘΕΜΑΤΙΚΑ ΕΡΩΤΗΜΑΤΑ** |
| ***1. Ορισμός*** | Τι είναι, πώς ορίζεται / καλείται / ονομάζεται, ποιο το βάθος μίας έννοιας, ποια τα γνωρίσματα; |
| ***2. Διαίρεση*** | Ποιες οι μορφές, ποια τα είδη, σε ποιους τομείς, ποιο το πλάτος μίας έννοιας; |
| ***3. Σχέση/Αναφορά*** | Ποιες οι ομοιότητες και οι διαφορές, με τι σχετίζεται; |
| ***4. Αίτιο/α*** | Γιατί, πού οφείλεται / αποδίδεται, ποιοι οι λόγοι / οι παράγοντες, ποια τα κίνητρα, ποια η αναγκαιότητα, από ποιες αιτίες, ποιος ο σκοπός; |
| ***5. Τρόπος / μέσο*** | Πώς επιβεβαιώνεται εμπειρικά, με ποιον τρόπο, με ποια μέσα, με ποια τεκμήρια αποδεικνύεται η αλήθεια του θέματος; |
| ***6. Αιτιατό/ Αποτελέσματα*** | Ποιες οι συνέπειες / οι επιπτώσεις / οι επιδράσεις, ποια τα αποτελέσματα, ποια η συμβολή, ποιος ο ρόλος, ποια η αξία / σημασία; |
| ***7. Έλλειψη/***  ***Αντιστροφή*** | Τι συμβαίνει στην αντίθετη περίπτωση; Ποια τα επιχειρήματα της άλλης πλευράς; Ποιος ο αντίλογος; |
| ***8. Χωροχρόνος*** | Τι συνέβαινε στο παρελθόν και τι συμβαίνει σήμερα; Ποια φαινόμενα, συμπτώματα, ποιες περιπτώσεις, ποια η έκταση, η ένταση; Τι συμβαίνει «εδώ» - «εκεί»; |
| ***9. Υπερβολή / περιορισμός / επιφυλάξεις [Ποσό]*** | Σε ποια περίπτωση υπάρχει εκτροπή της θεματικής έννοιας; Ποιες οι επιφυλάξεις; Ποιοι οι περιορισμοί; Τι συνεπάγεται η κατάχρηση; |
| ***10.Προϋποθέσεις/ Μέτρο*** | Ποιες οι προϋποθέσεις ορθότητας, ποιο το μέτρο; |
| ***11. Δέον/ Τι πρέπει να γίνει /Λύσεις*** | Ποιες προτάσεις και λύσεις υπάρχουν σχετικά με το θέμα, ποιο είναι το «δέον»; |
| ***12. Πρόσωπα /Παράγοντες*** | Από ποιους παράγοντες εξαρτάται κάτι; |

**1η Παραδειγματική (Αναλυτική) Επεξεργασία Έννοιας**

**με βάση τους Κοινούς Τόπους :**

**Θέμα:** Διερωτάται ο Ευ. Παπανούτσος: *«Μήπως πάνω από την πολιτική και τη νομική βρίσκεται η ψυχολογική ελευθερία, και χειρότερη μορφή δουλείας είναι η δουλεία της ψυχής, η αιχμαλωσία της από τις τυραννικές ανάγκες που μεταβάλλουν τον άνθρωπος ε ανδράποδο;».* Ποιοι παράγοντες στην εποχή μας υπονομεύουν αυτή τη μορφή ελευθερίας; Πώς θα καταφέρει ο σύγχρονος άνθρωπος να διατηρήσει, παρά τους καταναλωτικούς πειρασμούς, την ψυχική του ελευθερία;

|  |  |  |
| --- | --- | --- |
| **Κοινοί τόποι** | **Υποθεματικά ερωτήματα** | **Υποθεματικές προτάσεις** |
| **1. Ορισμού (ποιόν)** | *Τι είναι ελευθερία;* | Ελευθερία είναι το να δρα κανείς αβίαστα, συνειδητά και υπεύ­θυνα, µέσα σε κλίµα ασφάλειας,αξιοπρέπειας, δικαιοσύνης και σεβα­σµού όλων των ανθρώπινων δικαιωµάτων… |
| **2. Διαίρεσης (ποσότητα)** | *Ποιες είναι οι μορφές ελευθερίας;* | Διακρίνεται στην ελευθερία εκ του νόμου και την ελευθερία εκ του ήθους … |
| **3. Σχέσης (ποιον)** | *Πώς σχετίζονται μεταξύ τους; Ποια είναι ανώτερη;* | Ανώτερη είναι η δεύτερη (η εσωτερική), διότι όταν κάποιος δεν τη διαθέτει, δεν μπορεί να είναι και εξωτερικά (πολιτικά) ελεύθερος… |
| **4. Αιτίου & χρονου**  **(γιατί)** | *Γιατί είναι δύσκολη στην εποχή μας η κατάκτηση της εσωτερικής ελευθερίας;* | ✓ καταλυτική η επιρροή των ΜΜΕ, αφού κατευθύνουν τη βούλησή μας,  ✓ διαφήμιση: δημιουργία πλαστών αναγκών,  ✓ μανία καταναλωτισμού,  ✓ κερδοθηρία, υλικός ευδαιμονισμός,  ✓ μαζοποίηση-μειωμένες πνευματικές αντιστάσεις,  ✓ αδιαφορία για την πνευματική καλλιέργεια (αδυναμία κατάκτησης της αυτογνωσίας, απουσία κρίσης, προβληματισμού και στοχαστικής διάθεσης),  ✓ εξάρτηση από την τεχνολογία… |
| **5. Τρόπου (Πώς)** | *Πώς επιβεβαιώνεται η σημασία της; (τεκμήρια-μαρτυρίες)* | «Χάνει κάθε νόημα η λέξη ελευθερία, αν πάψει να είναι ελευθερία του ανθρώπου από τον εαυτό του» (Ντοστογιέφσκι)… |
| **6. Αιτιατού (Συνεπώς)** | *Ποια η σημασία διαφύλαξης της εσωτερικής ελευθερίας* | ✓ ο ψυχολογικά ελεύθερος άνθρωπος αποφεύγει με επιτυχία τον εξανδραποδισμό και την υποδούλωση σε ευτελή πάθη που του καταρρακώνουν την αξιοπρέπειά του,  ✓ ελευθερώνει το πνεύμα, το κάνει πιο ευρύ, πιο ερευνητικό, πιο ανήσυχο,  ✓ προάγει την ανθρώπινη επικοινωνία, τις ζεστές φιλικές ανθρώπινες σχέσεις,  ✓ ο άνθρωπος δεν καταφεύγει σε άνομους τρόπους για να ικανοποιήσει τις επιθυμίες του,  ✓ ελέγχει τις ενστικτώδεις αντιδράσεις του ζώου που κρύβει μέσα τους και παίρνει την πνευματική υπόσταση του ανθρώπου… |
| **8. Χρόνου (Πότε)** | *Πότε ο άνθρωπος είναι ελεύθερος;* | Όταν µπορεί να σκέφτεται, να εκφράζε­ται, να αποφασίζει και να ενεργεί χωρίς κανένα καταναγκασµό εξωτερικό ή εσωτερικό. Ελεύθερος είναι εκείνος, που συµµορ-φώνεται στους νόµους της πολιτείας και ρυθµίζει τη ζωή του σύµφωνα µε τον ηθικό νόµο και τον ορθό λόγο… |
| **9. Υπερβολής -περιορισμού** | *Μπορεί να υπάρχει απόλυτη, χωρίς όρια, ελευθερία;* | Η εσωτερική ελευθερία πρέπει να υποτάσσεται:  ✓ στη δικαιοσύνη: διαφορετικά εξελίσσεται σε εγωισμό,  ✓ στην αλήθεια: διαφορετικά, μετατρέπεται σε καιροσκοπισμό και αντιφατικότητα,  ✓ στην αγάπη: διαφορετικά, οδηγεί στο συμφεροντολογισμό και στην αποξένωση. |
| **10. ΠΡΟΫΠΟΘΕΣΕΙΣ/**  **Μέτρου (Δέοντοσ)** | *Ποιες προϋποθέσεις απαιτούνται για την κατάκτηση της εσωτερικής ελευθερίας;* | Το αγαθό της ελευθερίας δεν προσφέ­ρεται ως δώρο μήτε χαρίζεται στους ανθρώπους∙απαιτεί αδιάκοπο αγώνα, θάρρος και αυτοθυσία, σύνεση και ανδρεία, ψυχική αντοχή, αρετή και τόλµη. Για την απόκτησή της ο άνθρωπος θυσιάζει τα πάντα, γιατί χωρίς ελευθερία η ζωή χάνει το νόηµά της και εξαχρειώνεται. Η εσωτερική ελευθερία είναι αγώνισµα και πάλη, που απαιτεί διαρκή εσωτερικό αγώνα, αυτοκυριαρχία, αυτογνωσία, αυτοέλεγχο και αυτοκρι­τική. |
| **12. Προσώπων (Ποιος)** | *Ποιοι μπορούν σταθούν αρωγοί σ’ αυτή την προσπάθεια του ανθρώπου;* | ✓ Ρόλος οικογένειας: καλλιέργεια ανθρωπιστικών αξιών που δεν θεοποιούν την ύλη.  ✓ Ρόλος παιδείας/σχολείου: ολοκληρωμένες προσωπικότητες με πνευματικά ενδιαφέροντα και ακριτική σκέψη.  ✓ Ρόλος Εκκλησίας: μονάχα η γνήσια κοινωνία με τον Χριστό οδηγεί στην επίγνωση του τρόπου της ελευθερίας. Αρκεί ένα δάκρυ, η σιωπή της μετάνοιας, η συγγνώμη, η προσφορά. Και τελικά, η δική Του παρουσία στη ζωή μας...  ✓ Ρόλος διανόησης: προσφορά γνήσιων αισθητικών και πνευματικών ερεθισμάτων, που εξευγενίζουν την ανθρώπινη ψυχή.  ✓ Ρόλος Πολιτείας: έμφαση στην ικανοποίηση συλλογικών αναγκών. |

**Σημείωση** : Δεν είναι απαραίτητο να χρησιμοποιούνται σε κάθε περίπτωση όλοι οι «κοινοί τόποι» ,αλλά κάποιοι από αυτούς, επιλεκτικά, ανάλογα με την έννοια .

Οι απαντήσεις (σύντομες και με μορφή σημειώσεων) στα ερωτήματα αυτά ,αποτελούν το υλικό της παραγράφου ,στην οποία θα αναπτυχθεί η κάθε Δευτερεύουσα Έννοια χωριστά.

**2η Παραδειγματική (Σύντομη ή Συνοπτική) Επεξεργασία Έννοιας**

**Αναλύουμε τη Δ. Ε «παράδοση»**

α) Τι είναι ή τι ονομάζουμε παράδοση ; [ΟΡΙΣΜΟΣ]

β) Σε ποια είδη διακρίνεται ; [ΔΙΑΙΡΕΣΗ]

γ) Ποιους αφορά ; [ΑΝΑΦΟΡΑ]

δ) Για ποιους λόγους ασχολούμαστε με την παράδοση ; [ΑΙΤΙΑ]

ε) Πώς διαδίδεται ; [ΜΕΣΑ/ ΤΡΟΠΟΙ]

στ) Ποια είναι τα αποτελέσματα αυτής της ενασχόλησης ; [ΑΠΟΤΕΛΕΣΜΑΤΑ]

ζ) Αν δεν ασχολούμαστε με τι παραδόσεις μας ποιες είναι οι επιπτώσεις ; [ΑΡΝΗΣΗ/ ΑΝΤΙΘΕΣΗ]

κ.ο.κ.

Με βάση τα παραπάνω ερωτήματα μπορούμε να δώσουμε τις παρακάτω σύντομες απαντήσεις σε μορφή παραγράφου

**[Ορισμός]** Οι παραδόσεις ενός λαού είναι το σύνολο των υλικών και πνευματικών δημιουργημάτων ,δηλαδή το σύνολο των πολιτιστικών στοιχείων που μεταβιβάζονται από γενιά σε γενιά και εν τέλει καθορίζουν τη συλλογική, ηθική και πολιτιστική του ταυτότητα. **[Διαίρεση]** Είναι το σύνολο των σκέψεων, των πίστεων, των εθίμων, των διηγήσεων ,των γραπτών και διανοητικών μνημείων, που διαδίδονται με το χρόνο και αποτελούν την πνευματική κληρονομιά ενός λαού. **[Αναφορά]** Επομένως, αφορά σε όλα τα μέλη ενός κοινωνικού συνόλου. **[Αίτια]** Ιδιαίτερα η πλούσια Ελληνική παράδοση που διαμορφώθηκε μέσα από την πορεία χιλιάδων χρόνων του ελληνικού πολιτισμού συντέλεσε στη διατήρηση της εθνικής μας ταυτότητας, στην ιστορική συνέχεια του Ελληνισμού και στην πρόοδο της ελληνικής κοινωνίας. Από μια άποψη δηλαδή, διαμορφώνουν τον τρόπο της συμπεριφοράς μας, αλλά και τα πρότυπά μας**. [Μέσα/ Τρόποι]** Οι πολιτιστικοί σύλλογοι, το σχολείο ,τα ήθη και τα έθιμα, η εκκλησία, η οικογένεια, αποτελούν μόνο μερικούς από τους φορείς της παράδοσης. **[Αιτιατό /Αποτελέσματα]** Το αποτέλεσμα είναι οι παραδόσεις να αναζωογονούν συνεχώς το νεοελληνικό πολιτισμό και ν’ αποτελούν το συνδετικό κρίκο με το παρελθόν, ώστε να υπάρχει μια υγιής προοπτική για το μέλλον. **[Άρνηση]** Αν λοιπόν, δε διατηρούμε και δεν εμπλουτίζουμε τις παραδόσεις μας είμαστε καταδικασμένοι να χάσουμε την ταυτότητα μας και το σημείο αναφοράς του πολιτισμού μας.

**\*Εννοείται ότι ακολουθούμε πιστά τη δομή της παραγράφου .**

**3η Παραδειγματική (Σύντομη ή Συνοπτική) Επεξεργασία Έννοιας**

**[Ορισμός]** Η εκπαίδευση είναι η συστηματική μετάδοση γνώσεων που αφορούν ένα συγκεκριμένο τομέα. **[Διαίρεση]** Διακρίνεται σε πρωτοβάθμια, δευτεροβάθμια και τριτοβάθμια, δημόσια και ιδιωτική**. [Σχέση/ Αναφορά]** Αφορά το σύνολο των ανθρώπων που εκπαιδεύονται στην ουσία από τη στιγμή που γεννιούνται ως τη στιγμή που πεθαίνουν. **[Αίτια]** Η εκπαίδευση είναι απαραίτητη, γιατί το άτομο αποκτά επαγγελματικά εφόδια, γίνεται αποδεκτό από το κοινωνικό σύνολο και ολοκληρώνεται σωματικά και ψυχοπνευματικά. **[Τρόποι/ Μέσα]** Μέσα εκπαίδευσης είναι το εκπαιδευτικό σύστημα που παρέχει το σχολείο, η οικογένεια και η ίδια η κοινωνία, αλλά και τα ΜΜΕ. **[Αποτελέσματα]** Τα αποτελέσματά της είναι μόνο θετικά για τον άνθρωπο, εφόσον γίνεται με τον ενδεδειγμένο τρόπο και εξυπηρετεί ανθρωπιστικές αξίες και αρχές. **[Αντίθεση/ Άρνηση]** Όποιος αντίθετα, δεν εκπαιδεύεται, περιθωριοποιείται και δυσκολεύεται να αποκατασταθεί επαγγελματικά. **[Χώρος]** Οι χώροι εξάλλου, παροχής της εκπαιδευτικής διαδικασίας είναι οι οικιακός χώρος, το σχολείο και άλλοι**, [Χρόνος]** ενώ η διάρκειά της δεν είναι καθορισμένη, αλλά υπάρχει και η υποχρεωτική που αφορά στην παιδική και νεανική ηλικία. **[Πρόσωπα]** Τέλος, αξίζει να αναφερθεί ο σημαντικός ρόλος των δασκάλων στη διαδικασία αυτή που καθορίζει τη ζωή όλων των ανθρώπων.

**4η Παραδειγματική (Σύντομη ή Συνοπτική) Επεξεργασία Έννοιας**

Τα ανθρώπινα δικαιώματα είναι το σύνολο των δικαιωμάτων που εξασφαλίζουν τις ιδανικές συνθήκες για την ευτυχία του ανθρώπου. Διακρίνονται σε ατομικά, πολιτικά, οικονομικά, κοινωνικά, πολιτιστικά, περιβαλλοντικά. Αφορούν το σύνολο των ανθρώπων ανεξαρτήτως της καταγωγής, του φύλου και της κοινωνικής του θέσης. Μόλις πρόσφατα σχετικά (1948) θεσπίστηκαν και καθιερώθηκαν από τη Χάρτα των Ανθρωπίνων Δικαιωμάτων, που υπογράφουν όλες σχεδόν οι χώρες του κόσμου. Είναι απαραίτητα γιατί εξασφαλίζουν τη ζωή , την ασφάλεια, την ελευθερία, την τιμή και την αξιοπρέπεια του ατόμου . Η προάσπισή τους επιφέρει κοινωνική και επιστημονική πρόοδο, πολιτισμική ανάπτυξη και ηθική ανύψωση, καθώς οι πανανθρώπινες αξίες της ισότητας, της ελευθερίας, της δικαιοσύνης αποκτούν νόημα. Όταν καταπατούνται κυριαρχεί η βία, η εγκληματικότητα, η αδικία, ο περιορισμός της ελευθερίας, η υποβάθμιση της κοινωνικής ζωής και της ανθρώπινης αξιοπρέπειας. Για την κατοχύρωση των ανθρωπίνων δικαιωμάτων προϋπόθεση είναι η επικράτηση της ειρήνης, κοινωνικής και διακρατικής, η προάσπιση και ενίσχυση του δημοκρατικού πολιτεύματος, η καλλιέργεια της ανθρωπιστικής παιδείας.

**Η ΕΠΕΞΕΡΓΑΣΙΑ ΤΟΥ/ΩΝ ΖΗΤΟΥΜΕΝΟΥ/ΩΝ**

Συνήθως το περιεχόμενο του ζητουμένου ή των ζητουμένων του θέματος αφορά στη διερεύνηση της σημασίας , των αιτιών, των συνεπειών ενός φαινομένου και των τρόπων ή των μέσων αντιμετώπισής του. Επομένως, η ανάλυση ενός φαινομένου είναι δυνατόν να ακολουθεί την εξής πορεία διερεύνησης :

**Σημασία / Αξία ενός φαινομένου**

* Υλική
* Πνευματική
* Ηθική
* Πολιτική
* Πολιτιστική
* Κοινωνική
* Οικονομική
* Ατομική
* Συλλογική κ.ά

**Αίτια ενός φαινομένου**

* Κοινωνικά
* Πολιτικά
* Οικονομικά
* Ιστορικά
* Ψυχολογικά
* Εσωτερικά (χαρακτήρας, ταλέντο, περιέργεια, μόρφωση, αισθητική καλλιέργεια, ψυχικά και πνευματικά εφόδια κ.ά)
* Εξωτερικά (πολιτικοοικονομικές συνθήκες εποχής, πόλεμος, ειρήνη, φυσικές καταστροφές κ.ά)

**Συνέπειες ενός φαινομένου (θετικές –αρνητικές )**

* Κοινωνικές
* Πολιτικές
* Οικονομικές
* Πολιτισμικές
* Πνευματικές
* Ηθικές
* Αισθητικές
* Ιδεολογικές
* Εθνικές
* Στο άτομο
* Στο σύνολο
* Στον τρόπο ζωής συνολικά κ.ά.

**Τρόποι/ Μέσα αντιμετώπισης ενός προβλήματος**

* Παιδεία-Εκπαίδευση
* Πρωτοβουλιακή δράση του ατόμου
* Πρωτοβουλιακή δράση του συνόλου
* Στο πλαίσιο της οικογένειας
* Κοινωνική αυτοοργάνωση
* Μέσα Μαζικής Ενημέρωσης
* Διαδίκτυο
* Μη Κυβερνητικές Οργανώσεις / Διεθνείς Οργανισμοί
* Παρέμβαση του κράτους και της πολιτείας
* Παρέμβαση Διεθνών Οργανισμών κ.ά.

**ΑΡΧΙΤΕΚΤΟΝΙΚΗ ΔΟΜΗ ΤΗΣ ΕΚΘΕΣΗΣ**

**(με βάση κυρίως το 2 ο τρόπο)**

**ΒΑΣΙΚΗ ΕΝΝΟΙΑ (Β.Ε) = Α**

**ΔΕΥΤΕΡΕΥΟΥΣΕΣ ΕΝΝΟΙΕΣ (Δ.Ε) = Β,Γ,Δ...**

**ΖΗΤΟΥΜΕΝΟ (Ζ) = Ε**

**ΠΡΑΓΡΑΦΟΣ**

**ΘΕΜΑΤΙΚΗ ΠΕΡΙΟΔΟΣ (Θ.Π.) = 1**

**ΛΕΠΤΟΜΕΡΕΙΕΣ (Λ) = 2,3,4...**

**ΠΡΟΤΑΣΗ ΚΑΤΑΚΛΕΙΔΑ (Π.Κ) = 5**

**ΠΡΟΛΟΓΟΣ**

**Β.Ε (1)**

**------------------------------------------------------------------------**

**. . . .**

**. . . .**

**Δ.Ε: Β (2) Δ.Ε : Γ (3) Δ.Ε : Δ (4)... .**

**.**

**Π.Κ: Ζ (5)**

**ΕΠΙΧΕΙΡΗΜΑ 1ο**

**Δ.Ε : Β (1)**

**-------------------------------------------------------------------------**

**. . . .**

**. . . .**

**(2) (3) (4) .**

**.**

**Π.Κ (5)**

**ΕΠΙΧΕΙΡΗΜΑ 2ο**

**Δ.Ε : Γ (1)**

**-------------------------------------------------------------------------**

**. . . .**

**. . . .**

**(2) (3) (4) .**

**.**

**Π.Κ (5)**

**ΕΠΙΧΕΙΡΗΜΑ 3ο**

**Δ.Ε : Δ (1)**

**-------------------------------------------------------------------------**

**. . . .**

**. . . .**

**(2) (3) (4) .**

**.**

**Π.Κ (5)**

Δεν υπάρχει ο κίνδυνος να ξεφύγουμε από το θέμα ,με την προϋπόθεση ότι έχουμε επιλέξει “καλές” και “σωστές” Δ. Ε. ,οι οποίες -όπως είπαμε- είναι υποσύνολα της Β. Ε. Επομένως, αναλύοντας τις Δ. Ε ,στην ουσία αναλύουμε τη Β. Ε του θέματος ,άρα το ίδιο το θέμα .

Όταν πλέον έχουμε εξαντλήσει το σχολιασμό ,την ανάπτυξη ή τη διερεύνηση όλων των Δ.Ε ,πιθανόν έχουμε απαντήσει και στα Ζητούμενα του θέματος. Αν όμως κάτι τέτοιο δεν έχει γίνει ,τότε οφείλουμε να το κάνουμε σε μια ξεχωριστή παράγραφο . Αν επιπλέον ,διατηρούμε κάποιες επιφυλάξεις για το θέμα ή κάποιες αντιρρήσεις για επιμέρους πτυχές του θέματος ,και πάλι πρέπει να διαθέσουμε μια παράγραφο ,για να τις αναπτύξουμε.

**\* Γενικά**, δεν γράφουμε **τίποτα έξω** από το **πλαίσιο παραγράφου.** Μεμονωμένες προτάσεις ή ανολοκλήρωτες απόψεις σε δυο -τρεις προτάσεις ,θεωρείται αρνητικό στοιχείο σε μια έκθεση.

**ΕΠΕΞΕΡΓΑΣΙΑ ΕΠΙΦΥΛΑΞΕΩΝ- ΑΝΤΙΡΡΗΣΕΩΝ**

Οι Επιφυλάξεις και οι Αντιρρήσεις δεν αποτελούν προσπάθεια αναίρεσης ή ακύρωσης των θέσεων που διατυπώθηκαν στο Κύριο Μέρος. Είναι απλά μια προσπάθεια , εφόσον κρίνεται αναγκαίο να γίνει κάτι τέτοιο, να αναπτυχθεί σφαιρικά το θέμα προβάλλοντας και τις «αντίθετες» απόψεις, ώστε να φωτιστεί ολόπλευρα.

**Επιφυλάξεις** : Σε μια ξεχωριστή παράγραφο μπορούμε να διατυπώσουμε τις επιφυλάξεις μας σχετικά με το θέμα στη γενική θεώρησή του. Σε καμιά περίπτωση δεν αποτελεί στόχο όσων με επιχειρήματα υποστηρίξαμε στο κύριο θέμα της έκθεσης, αλλά η ανάδειξη των διαφορετικών πλευρών από τις οποίες μπορεί κανείς να εξετάσει το ίδιο θέμα αποφεύγοντας το δογματισμό και την απολυτότητα.

**Αντιρρήσεις** :Στην παράγραφο αυτή διατυπώνουμε τις αντιρρήσεις μας για μια μόνο πλευρά του θέματος ειδικότερα ή σε κάποιο επιχείρημα ή θέση που διατυπώθηκε νωρίτερα.

\* Σε κάθε περίπτωση, η αποφυγή των «Επιφυλάξεων» και των «Αντιρρήσεων» δεν αποτελεί ατόπημα ή πρόβλημα δομής της έκθεσης, αλλά συμπλήρωμα για την ολόπλευρη ανάπτυξη του θέματος.

**Γ. Ο ΕΠΙΛΟΓΟΣ**

Είναι το τελευταίο μέρος της Έκθεσης ,αλλά εξίσου σημαντικό με τα υπόλοιπα. Ο Επίλογος είναι μια ολοκληρωμένη παράγραφος και από την άποψη αυτή πρέπει να έχει την κανονική δομή της παραγράφου.

Στο μέρος αυτό επιδιώκουμε δυο κυρίως στόχους :

* **ανακεφαλαιώνουμε** όλα όσα αναφέραμε στον Πρόλογο και στο Κύριο Μέρος της έκθεσης και
* (αν είναι δυνατό και επιθυμητό) γράφουμε ένα **Επιμύθιο**, δηλαδή ένα πιο… **προσωπικό συμπέρασμα** ,με σκοπό να “κλείσουμε” εντυπωσιακά την έκθεσή μας . Αυτό βέβαια δε σημαίνει ότι καταφεύγουμε σε σοφιστείες ή κοινότοπες απόψεις εντυπωσιασμού-συνήθως κενές ουσιαστικού περιεχομένου. Ούτε επίσης , αντλούμε το Επιμύθιο από το πιθάρι ενός στείρου διδακτισμού .

**Γενικές Παρατηρήσεις**

1.Η έκθεσή μας είναι ανάλογη του μορφωτικού επιπέδου μας ,της γενικότερης παιδείας κι αισθητικής μας και δεν πρέπει να είναι ένα προϊόν τεχνητό και ξένο στο χαρακτήρα και στην ιδεολογία μας. Δεν ξεχνάμε ότι είμαστε νέοι άνθρωποι -μαθητές λυκείου...

2. Η Έκθεση αναπτύσσεται σε παραγράφους κι επομένως πρέπει να τηρούμε πάντα τους κανόνες δομής της Παραγράφου.

3.Οι λεγόμενες Μεταβατικές ή Εισαγωγικές Παράγραφοι δεν είναι απαραίτητες ,εφόσον οι παράγραφοι του Κυρίου Μέρους είναι πλήρεις και νοηματικά «δεμένες».

**ΤΟ ΕΠΙΚΟΙΝΩΝΙΑΚΟ ΠΛΑΙΣΙΟ ΤΗΣ ΕΚΘΕΣΗΣ**

Τις περισσότερες φορές, τα θέματα των εκθέσεων τίθενται σε καθορισμένο επικοινωνιακό πλαίσιο. Ζητείται δηλαδή με άμεσο ή έμμεσο τρόπο η ανάπτυξη του θέματος να είναι εξυπηρετεί ένα συγκεκριμένο επικοινωνιακό σκοπό.

Τα πιο συνηθισμένα επικοινωνιακά πλαίσια είναι τα ακόλουθα :

**1) Επιστολή προς κάποιο οικείο (φιλικό ή συγγενικό ) πρόσωπο**

Στην περίπτωση αυτή απαιτείται ανάλογη προσφώνηση και επιφώνηση . Π.χ.

**Προσφώνηση** : Αγαπημένε μου φίλε/ Φίλε μου / Αγαπητέ μου κ.τ.λ.

(Είναι επιτρεπτή η χρήση του β’ ενικού προσώπου και το ύφος που χρησιμοποιείται είναι οικείο και φιλικό)

**Επιφώνηση** : Σε χαιρετώ / Σε φιλώ / Ο φίλος σου / Με αγάπη κ.τ.λ.

**2) Επιστολή προς κάποιο επίσημο πρόσωπο ή φορέα**

**Προσφώνηση** : Αξιότιμε κύριε [αναφέρουμε τον τίτλο ή το αξίωμα του προσώπου στο οποίο απευθυνόμαστε] / Κύριε […] / Κυρίες και κύριοι […]/ Αγαπητέ κύριε […] κ.τ.λ.

(Είναι επιτρεπτή η χρήση του β’ πληθυντικού προσώπου και το ύφος που χρησιμοποιείται είναι σοβαρό και ευγενικό)

**Επιφώνηση** : Με τιμή/ Με ιδιαίτερη τιμή / Με εκτίμηση κ.τ.λ.

**Π.χ.** Το θέμα των Απολυτηρίων εξετάσεων της Γ’ Λυκείου το 2000 :

Γ. Τώρα που έφτασε η στιγμή της αποφοίτησής σας από το Λύκειο, αξιοποιώντας τις εμπειρίες της σχολικής σας ζωής, να γράψετε μια επιστολή προς τον Υπουργό Παιδείας, στην οποία να διατυπώνετε τεκμηριωμένα τις απόψεις σας για τις αλλαγές που θα θέλατε να γίνουν στο σχολείο, προκειμένου αυτό να ανταποκρίνεται αποτελεσματικότερα στις απαιτήσεις της σύγχρονης κοινωνίας. (500 – 600 λέξεις).

**3) Ομιλία σε κάποιο ακροατήριο (π.χ. σε μια σχολική εκδήλωση, στη Βουλή των Εφήβων, σε μια εκδήλωση που οργανώνει ο δήμος σας κ.α.)**

**Προσφώνηση** : Αγαπητοί ακροατές / Αγαπητοί συμμαθητές/ Κυρίες και κύριοι / Αγαπητοί συνδημότες (συμπολίτες) κ.τ.λ.

(Είναι επιτρεπτή η χρήση του β’ πληθυντικού προσώπου και το ύφος που χρησιμοποιείται είναι σοβαρό ανάλογα με το θέμα της ομιλίας σας)

**Επιφώνηση** : Σας ευχαριστώ / Ευχαριστώ για την προσοχή σας / Ευχαριστώ που με ακούσατε κ.τ.λ.

**Π.χ.** Το θέμα των Απολυτηρίων εξετάσεων της Γ’ Λυκείου το 2003 :

Γ. Ως μέλος του δεκαπενταμελούς συμβουλίου του Λυκείου σου εκπροσωπείς τους συμμαθητές σου σε μια εκδήλωση της περιοχής σου που έχει ως θέμα το φυσικό περιβάλλον και την ποιότητα ζωής. Να διαμορφώσεις μια εισήγηση με την οποία θα παρουσιάσεις τις επιπτώσεις της υπερκατανάλωσης στον άνθρωπο και το φυσικό περιβάλλον προτείνοντας και τρόπους αντιμετώπισής τους. (500-600 λέξεις).

**4) Άρθρο σε εφημερίδα ή περιοδικό**

Στην περίπτωση αυτή είναι θεμιτός ένας τίτλος στην αρχή του άρθρου εντός ή εκτός εισαγωγικών.

**Π.χ.** Το θέμα των Απολυτηρίων εξετάσεων της Γ’ Λυκείου το 2002 :

Γ. Πληροφορηθήκατε από τον ημερήσιο τύπο ότι σε ερευνητικό κέντρο πρόκειται να γίνουν πρωτοποριακά πειράματα Γενετικής και προβληματιστήκατε για τη χρήση των αποτελεσμάτων τους. Να γράψετε ένα άρθρο για το περιοδικό του σχολείου σας, στο οποίο να εκφράσετε τις ανησυχίες σας για ενδεχόμενη κακή εφαρμογή της γνώσης και να τονίσετε με επιχειρήματα ότι είναι αναγκαίο η επιστήμη να βρίσκεται διαρκώς στην υπηρεσία του ανθρώπου. (500-600 λέξεις)

**Γενικές Οδηγίες (Παιδαγωγικό Ινστιτούτο)**

**Θετικά Στοιχεία σε μια Έκθεση θεωρούνται και βαθμολογούνται αναλόγως**

***Στο Περιεχόμενο(0-20 μονάδες)***

1) Η ξεκάθαρη θέση , η προσωπική-τεκμηριωμένη άποψη.

2)Η κριτική ικανότητα και η ορθότητα επιλογής των καταλληλότερων επιχειρημάτων (βάσει αξιολόγησης) ,για να υποστηρίξουμε τις θέσεις μας.

3) Η αποδεικτική δύναμη των επιχειρημάτων και η λογική τους αλληλουχία.

4) Η ελευθερία ,η άνεση ,η ευρύτητα και η σοβαρότητα της σκέψης.

5) Η έλλειψη προκατάληψης και κακόπιστης διάθεσης.

***Στη Διάρθρωση (0-8 μονάδες)***

6)Η λογική διάταξη των σκέψεων και η αρμονική σύνδεση μεταξύ τους.

7) Η ορθή και κλιμακωτή μορφή των επιχειρημάτων.

8) Η φυσική και λογική κατάληξη σ' ένα συμπέρασμα.

9) Η πρωτοτυπία και η ανεξαρτησία από προκαθορισμένα πρότυπα.

***Στην Έκφραση (0-12 μονάδες)***

10) Η ακρίβεια της διατύπωσης ,η σαφήνεια, η μετρημένη χρήση εκφραστικών τρόπων.

11) Η ομοιομορφία του λόγου και του ύφους.

12) Η σωστή χρήση της γλώσσας .

13) Το καθαρό, χωρίς μουτζούρες και σβησμένες λέξεις, γραπτό ,που προδιαθέτει καλόπιστα τον καθηγητή-εξεταστή.

**Αρνητικά Στοιχεία σε μια Έκθεση θεωρούνται**

***Στο Περιεχόμενο***

1) Η προβολή μιας παράλογης ή ακαθόριστης σκέψης.

2)Η απλή παράθεση ξένων αναφομοίωτων γνώσεων.

3) Ο περιττός φόρτος ιστορικών και άλλων παραδειγμάτων.

4)Η αναπλήρωση της έλλειψης επιχειρημάτων με ρητά, γνωμικά , συμβουλές .

5) Τα γενικά και αυθαίρετα συμπεράσματα.

6) Η ανάπτυξη δευτερευόντων σημείων σε βάρος πρωτευόντων.

7) Η αδυναμία από μέρους του μαθητή να προσεγγίσει την καρδιά του θέματος και η ανάλωση των επιχειρημάτων του σε περιφερειακά θέματα.

***Στη Διάρθρωση***

8) Η άτακτη παράθεση σκέψεων.

9) Η έλλειψη ενότητας ανάμεσα στα μέρη της έκθεσης (Πρόλογο, Κύριο Μέρος, Επίλογο).

10) Οι άσκοπες επαναλήψεις.

***Στην Έκφραση***

11) Η ασάφεια ,η γλωσσική ανεπάρκεια και η αοριστία .

12) Ο φτωχός εκφραστικός πλούτος και η κενολογία.

13) Ο ιστορισμός και ο διδακτισμός ,η φλυαρία και η ωραιολογία.

14)Η εκφραστική ανομοιομορφία.

15)Η χρήση λέξεων και φράσεων της καθαρεύουσας.

16)Τα γραμματικά (ορθογραφικά) και συντακτικά λάθη.

**ΣΦΑΛΜΑΤΑ ΣΤΗΝ ΕΚΦΡΑΣΗ ΚΑΙ ΣΤΟ ΠΕΡΙΕΧΟΜΕΝΟ**

Παρατίθενται χαρακτηριστικά ατοπήματα, εκφραστικά και νοηματι­κά, με αντιπροσωπευτικά παραδείγματα από εκθέσεις μαθητών:

**1) Αοριστολογία**

π.χ. Ήδη έχουν αρχίσει κάποια παγκόσμια κινήματα να ενδιαφέρονται για την ομαλή εξέλιξη του ανθρώπου, του νέου στην κοινωνία μας. Όλοι μαζί προσπαθούν να δημιουργήσουν έναν -καλύτερο, πιο ανθρώπινο και πιο προσι­τό στους νέους κόσμο.

-Χρειάζεται η αναπροσαρμογή και αναθεώρηση ορισμένων θέσεων, απόψε­ων, ώστε να γίνει η ζωή ομαλή και ν' αποκτήσει νόημα.

**2) Κατάχρηση ονοματικής διατύπωσης**

π.χ. Η εξασφάλιση της δυνατότητας της δυναμικής επιρροής των επιστημόνων της εποχής μας...

Προτιμότερη θα ήταν η ακόλουθη διατύπωση : Η εξασφάλιση της δυνατότητας για τη δυναμική επιρροή των επιστημόνων στην εποχή μας.

**3) Λεξιθηρία (κατάχρηση συνωνύμων)**

π.χ. Η αδιέξοδη, αντιφατική, πολυτάραχη και αντινομική εποχή μας κατατρύχεται και ταλανίζεται...

**4) Πομπώδες ύφος :**

π.χ. Η χώρα μας, ο τηλαυγής φάρος του πολιτισμού, πρωτοστατεί στο διεθνές στερέωμα.

**5) Αδόκιμοι εμπρόθετοι προσδιορισμοί**

Π.χ. ...μέσα από τη διερεύνηση αυτή. (με τη διερεύνηση αυτή)

... Οι νέοι παρασύρονται με τα ναρκωτικά... (…από τα ναρκωτικά)

**6) Ξενισμοί**

π.χ. Κυριεύεται τότε από κόμπλεξ (σύμπλεγμα ανωτερότητας ή κατωτερότητας) και αποκτά ένα στυλ...(ύφος / ρυθμός)

**7) Γενίκευση**

π.χ. Η αξιοκρατία, παγιώνεται σε όλες τις δημοκρατικές κοινωνίες.

Όλοι οιάνθρωποι, πιστεύουν σε ηθικές αξίες.

**8) Διδακτισμός - Καθηκοντολογικό ύφος**

π. χ. Χρέος έχουμε να αντιδράσουμε στην εκμετάλλευση του ανθρώπου από το συνάνθρωπο και να αντισταθούμε στη λαίλαπα της ηθικής αναλγησίας...

**9) Πολιτικολογία - αιχμηρή διατύπωση**

Π.χ. Οι πρόσφατες νομοθετικές ρυθμίσεις της κυβέρνησης είναι άδικες και. αντιλαϊκές...

**10) Άστοχη χρήση της χρονικής βαθμίδας στα ρήματα της περιόδου**

π.χ. ...πρέπει, να προσπαθούμε αδιάλειπτα, για να έχουμε καρπωθεί τα αποτελέσματα. (αντί , για να καρπωθούμε)

**11) Ανανταπόδοτο και πρωθύστερο σχήμα**

π.χ. -Από τη μια μεριά τα Μ.Μ.Ε μας ενημερώνουν και μας ψυχαγωγούν προσφέροντας... (δεν υπάρχει η φράση στην άλλη)

-Η προσπάθειά του υπήρξε αποτελεσματική και εντατική (πρώτα εντατική υπήρξε).

**12) Μακροπερίοδος λόγος**

π.χ. Πρώτα απ' όλα θα πρέπει να προσπαθήσει ο νέος να προσαρμόσει τις ανάγκες και τις απαιτήσεις του στην κοινωνική πραγματικότητα, χωρίς όμως να υποστούν αλλοιώσεις καθώς και να κάνει κάποια αναθεώρηση των απόψε­ων τον που ίσως είναι λανθασμένες και να μην είναι απόλυτος στις ιδέες του, αλλά να δέχεται οποιοδήποτε καινούργιο ερέθισμα λάμβανα, χωρίς όμως αυτό να σημαίνει ότι πρέπει να το αφομοιώνει, δίχως να ασκεί στη ζωή του κριτική.

**13) Λογοτεχνισμός - Φράσεις ανούσιου εντυπωσιασμού**

π.χ. -Επιπλέον οι γκρίζες τσιμεντουπόλεις αναστέλλουν κάθε δημιουργικό σκίρτημα...

-Όταν τα μέσα προσπαθούν να «ταϊσουν» τον άνθρωπο με τηλεοπτικά σκουπίδια...

-Το μέγεθος της συμφοράς που μπορεί να σπείρει η τηλεόραση...

-θυμίζει το φαινόμενο αυτό μάνα που αποδιώχνει το ίδιο της το παιδί...

**14) Αδόκιμες για το γραπτό λόγο, λέξεις - φράσεις / Πεζολογία / Προφορικότητα λόγου**

π.χ. -Η κατάσταση αυτή έχει «ρίξει» τις ανθρώπινες σχέσεις στο επίπεδο... (υποβιβάσει).

-Η συμπεριφορά που βγαίνει προς τα έξω (εξωτερικεύεται).

-Να κάτσουν οι αρμόδιοι να σκεφτούν τις αιτίες του προβλήματος (ευαισθη­τοποιηθούν, προβληματιστούν, αναλάβουν ευθύνες κ.ά).

-Η ανευθυνότητα για τους γύρω (τον κοινωνικό περίγυρο /τους συνανθρώπους , συμπολίτες κ.ά.) είναι αυτό που χαρακτηρίζει τον τωρινό (το σύγχρονο / τον άνθρωπο της εποχής μας) άνθρωπο...

-Αυτό παθαίνουν όσοι σνομπάρουν (υποτιμούν / υποβαθμίζουν) την παράδοση και ποδοπατούν (αρνούνται / προσβάλλουν κ.ά.) το πολιτισμικό παρελθόν...

**15) Επαναλήψεις λέξεων**

π.χ. Αυτή η πορεία προσφέρει γνώσεις και εμπειρίες, οι οποίες προσφέρουν γαλήνη και ευτυχία στον άνθρωπο (προσδίδουν, οδηγούν στην... δημι­ουργούν συνθήκες...). !

Δεν έχει πολιτικές απόψεις, αφού δεν έχει την ικανότητα να συγκρίνει (δεν είναι σε θέση να...).

**16) Ακυριολεξία - Λανθασμένη σημασιολογικά χρήση λέξεων**

π.χ. -Οι δημοκρατικές διαδικασίες χάνουν έδαφος και στη θέση τους τοποθετείται ένα αυταρχικό κλίμα (διαμορφώνεται/ καλλιεργείται / δημιουργείται).

-Η αποκατάσταση του ανθρώπου από τη μηχανή (αντί η υποκατάσταση).

-Ο πολιτισμός έδωσε γερές προσβάσεις για την ανάπτυξη του βιοτικού επι­πέδου.(έθεσε γερές βάσεις)

**17) Αλλαγή προσώπου- Ασυμφωνία αριθμών**

π.χ. -Η τηλεόραση μας οδηγεί στην παραπληροφόρηση. Μας τρέφουν δηλαδή και μας διαποτίζουν με....(αντί, μας τρέφει και μας διαποτίζει)

-Η πολιτεία και οι πνευματικοί άνθρωποι πρέπει ν' αναλάβει την ευθύνη για...(πρέπει ν’ αναλάβουν)

**18) Πλεονασμός – Περιττολογία -Ταυτολογία**

π. χ. -Η ικανοποίηση του "εγώ" και ο ατομικισμός έχουν εισβάλει στη ζωή μας.

-Στη σημερινή κοινωνία ο σύγχρονος άνθρωπος...

-Πολλοί μετανάστες εισβάλλουν μέσα στη χώρα...

**19) Απολυτότητα στη διατύπωση - Καταστροφολογία -Κινδυνολογία -Υπερβολή**

π. χ. -Η σημερινή ανθρωπότητα αντιμετωπίζει πολλά προβλήματα και οδεύει προς την καταστροφή.

-Κανείς δεν ενδιαφέρεται για το κοινωνικό συμφέρον.

-Η πολιτεία έχει εγκαταλείψει τους νέους!

-Το σχολείο σήμερα δεν προσφέρει τίποτα στους μαθητές.

-Ο ανταγωνισμός απεργάζεται την αποσύνθεση της κοινωνίας.

-Τίποτε δεν μπορεί να συγκριθεί σε αξία με τη μόρφωση.

**20) Παρενθέσεις - Συντομογραφίες - Αριθμητικά σύμβολα**

π.χ. -Τα μεγάλα προβλήματα του καιρού μας (ανεργία, οικολογικό...) (αντί, όπως η ανεργία ,το οικολογικό...)

-π. χ. αντί, για παράδειγμα

-κ. ά. αντί, και διάφοροι άλλοι παράγοντες...

-Οι 2 βασικότεροι λόγοι... αντί, Οι δύο...

-Ο 20 ος αιώνας ... αντί, Ο εικοστός αιώνας...

**21) Συχνά λάθη ορθογραφίας (παρατίθεται η σωστή γραφή)**

π.χ. -διακήρυξη/ κήρυγμα

-μήνυμα

-δίλημμα

-επηρεάζω / επήρεια - επιρροή

-άμεσος - έμμεσος ;

-ωφελώ / ωφέλεια / ωφελιμισμός - οφειλή / όφελος

-πρόσωπο / προσωπικός / προσωπικότητα / πρωτότυπος / πρότυπος

-άλλωστε - άλλοτε

-αλλοίωση - αλλοτρίωση

-επανειλημμένα

-ευνοώ / εύνοια - εννοώ / έννοια

-συνδυασμός

-παράλειψη / παραλειφθεί - επανάληψη

-έλλειψη - ελλιπής

-υγεία - υγιής

-απώτερος

-κατάρτιση

-κλασικός

-απόρροια

-ελάττωμα

-αντεπεξέρχομαι

**22) Απαριθμήσεις - Κατηγοριοποιήσεις**

π.χ. -Οι μορφές με τις οποίες εκδηλώνεται ο φανατισμός είναι οι εξής: θρησκευτικός, εθνικός... αντί, είναι ο θρησκευτικός, ο εθνικός...

-Οι παράγοντες που ωθούν το νέο σε αντικοινωνική συμπεριφορά είναι : α) η κρίση της οικογένειας, β) η ανεργία... αντί, είναι η κρίση της οικογένειας, η ανεργία...